Document ID: 32006R0089

KOMISSION ASETUS (EY) N:o 89/2006,
annettu 19 päivänä tammikuuta 2006,
asetuksen (EY) N:o 2295/2003 muuttamisesta munien kaupan pitämisen yhteydessä käytettävien nimitysten osalta kanojen laitumelle pääsyä koskevien rajoitusten tapauksessa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä munien kaupan pitämisen vaatimuksista 26 päivänä kesäkuuta 1990 annetun neuvoston asetuksen (ETY) N:o 1907/90 (1) ja erityisesti sen 7 artiklan 1 kohdan d alakohdan ja sen 10 artiklan 3 kohdan,
sekä katsoo seuraavaa:
(1)
Komission asetuksessa (EY) N:o 2295/2003 (2) vahvistetaan asetuksen (ETY) N:o 1907/90 soveltamista koskevat säännöt.
(2)
Neuvoston direktiivin 1999/74/EY soveltamisalaan kuuluvien munivien kanojen tuotantolaitosten rekisteröinnistä 30 päivänä tammikuuta 2002 annetussa komission direktiivissä 2002/4/EY (3) vahvistetaan munivien kanojen suojelua koskevat vähimmäisvaatimukset.
(3)
Kuluttajien suojaamiseksi harhaanjohtavilta merkinnöiltä, joita saatetaan tehdä petostarkoituksessa häkkikanaloiden kanojen munien tai tavallisten munien hintoja korkeamman hinnan saamiseksi, asetuksessa (EY) N:o 2295/2003 vahvistetaan vähimmäisvaatimukset, joita kanojen hoidossa on noudatettava, jotta voidaan viitata tiettyyn tuotantotapaan. Näin ollen voidaan käyttää ainoastaan mainitun asetuksen liitteessä II säädettyjä nimityksiä, ja liitteessä III esitetään luettelo vaatimuksista, joita on noudatettava kyseisiin nimityksiin viittaamiseksi.
(4)
Yksi olennaisista täsmällisistä vaatimuksista, joilla määritellään edellytykset munien pitämiseksi kaupan nimityksellä ”ulkokanojen munat”, on pääsy ulos laitumelle.
(5)
Siipikarjan laitumelle pääsyä voidaan rajoittaa yhteisön oikeuteen perustuvilla rajoituksilla, eläinlääkinnälliset rajoitukset mukaan luettuina, jotka on asetettu kansanterveyden ja eläinten terveyden suojelemiseksi.
(6)
Jos tuottaja ei pysty enää noudattamaan kaikkia asetuksen (EY) N:o 2295/2003 liitteessä III määriteltyjä tuotanto-olosuhteita, tuottajan on kuluttajan edun vuoksi lakattava käyttämästä tuotantotapaan liittyviä pakollisia merkintöjä.
(7)
Olisi säädettävä siirtymäkaudesta, jonka aikana tuottajan on voitava käyttää edelleen tuotantotapaan liittyvää merkintää (”ulkokanojen munat”), jotta voidaan ottaa huomioon rajoituksista mahdollisesti johtuvat taloudelliset vaikutukset sekä se tosiseikka, että koko tuotantoala tarvitsee kohtuullisen mukautumisajan erityisesti merkintöjen osalta, ja sillä edellytyksellä, että tuotteiden laatu ei heikkene merkittävästi.
(8)
Asetuksen (EY) N:o 2295/2003 liitteessä III olevan 1 a kohdan ensimmäisessä luetelmakohdassa säädetään nimenomaisesti kanojen ulos laitumelle pääsyä koskevasta poikkeuksesta, kun kyse on eläinlääkintäviranomaisten tilapäisesti asettamista rajoituksista.
(9)
Koska tilapäisen rajoituksen, jonka aikana tuottajat voivat käyttää edelleen merkintää ”ulkokanojen munat”, vaikka kanat eivät enää pääsekään vapaasti ulos laitumelle, kestoa ei ole määritelty, sille olisi kuluttajien edun suojelemiseksi asetettava aikaraja.
(10)
Asetus (ETY) N:o 2295/2003 olisi sen vuoksi muutettava vastaavasti.
(11)
Tässä asetuksessa säädetyt toimenpiteet ovat siipikarjanlihan ja munien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2295/2003 liitteessä III olevan 1 a kohdan ensimmäinen luetelmakohta seuraavasti:
”-
kanoilla on päivällä jatkuvasti mahdollisuus liikkua ulkona; tähän vaatimukseen yhteisön oikeuden perusteella asetettujen rajoitusten, eläinlääkinnälliset rajoitukset mukaan luettuina, seurauksena sovellettava poikkeus voi olla voimassa enintään 12 viikkoa,”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä tammikuuta 2006.

Labels: 7
3
17
6